C 99/172
SK
Úradný vestník Európskej únie
1.3.2022
Štvrtok 8. júla 2021
32. zdôrazňuje, že EVP by mal uprednostňovať prístup k excelentnosti, mobilitu výskumných pracovníkov a voľný tok vedomostí, podporovať inkluzívnosť a rozširovať príležitosti na celom území Európy, posilňovať väzby a synergie medzi rôznymi komunitami v oblasti výskumu a inovácií, a tým prispievať k plnému využitiu potenciálu európskeho výskumu a inovácií; zdôrazňuje, že uprednostňovaním excelentnosti môže EVP hrať ústrednú úlohu pri znižovaní rozdielov v Únii a pomáhať preklenúť nedostatky vo výskume, ktoré stále existujú; 33. zdôrazňuje, že spoločenské potreby a záujmy by mali byť stredobodom výskumu a inovácií a že angažovanosť občanov, miestnych komunít a občianskej spoločnosti by preto mala byť jadrom nového EVP, aby sa uľahčilo spoločenské uplatnenie, a tým sa dosiahol väčší vplyv na spoločnosť a väčšia dôvera vo vedu; požaduje preto intenzívnejšiu vedeckú komunikáciu a kampane na zvýšenie informovanosti, ako aj úzke zapojenie občianskej spoločnosti a koncových používateľov od začiatku procesov výskumu a inovácie vrátane zastupiteľských organizácií skupín s vyšším rizikom vylúčenia, ako sú osoby so zdravotným postihnutím a iné nedostatočne zastúpené skupiny v spoločnosti, s cieľom riešiť kritické otázky súvisiace s ich vylúčením z výskumu a inovácií, ako aj zabezpečiť, aby následne vyvinuté technológie a inovácie skutočne slúžili spoločnosti, a nie naopak; 34. víta plány Komisie na zlepšenie prístupu k inštitúciám excelentnosti a infraštruktúram pre výskumných pracovníkov z celej EÚ; zdôrazňuje však potrebu cielenejšej podpory zameranej na pomoc pri prekonávaní rozdielov v oblasti výskumu a inovácií v Únii; 35. zdôrazňuje význam znižovania fragmentácie v prístupe k výskumným údajom a uznáva význam európskeho cloudu pre otvorenú vedu (EOSC) v kontexte „nového EVP“ zameraného na spájanie inštitucionálnych, vnútroštátnych a európskych zainteresovaných strán, iniciatív a dátových infraštruktúr s cieľom rozvíjať inkluzívny otvorený ekosystém vedy v EÚ; žiada, aby sa účasť na iniciatívach otvorenej vedy a spoločného využívania údajov podporovala zlepšovaním európskych infraštruktúr na spoločné využívanie údajov a posilnením využívania noriem údajov;
Pracovné miesta 36. zdôrazňuje význam posilnenia postavenia žien a dievčat pri vstupe do zamestnania v oblasti STEM a žiada členské štáty a Komisiu, aby vypracovali opatrenia na zlepšenie podmienok pre ženy v ich kariére v oblasti výskumu a na zníženie tzv. efektu deravého potrubia; žiada, aby sa zvýšila atraktivita pracovných príležitostí pre mladých výskumných pracovníkov a nedostatočne zastúpené skupiny, a to aj vzhľadom na zásadný prínos žien pre vedeckú činnosť a činnosť v oblasti výskumu a vývoja, a to pri súčasnom znižovaní rozdielov v odmeňovaní žien a mužov v tomto odvetví; nabáda členské štáty a výskumné organizácie vrátane univerzít, aby v oblasti výskumu a inovácie podporovali vytváranie flexibilných pracovných podmienok a spôsobov práce pre ženy, ako aj pre mužov vrátane podpory rovnocenného rozdeľovania povinností súvisiacich so starostlivosťou a aby preskúmali posudzovanie výkonnosti výskumných pracovníkov s cieľom odstrániť rodové predsudky; ďalej trvá na lepšej integrácii rodového rozmeru do obsahu výskumu a inovácií a na lepšom zbere rozčlenených údajov a výsledkov; 37. oceňuje iniciatívu ERA4You pre opatrenia cielenej mobility zamerané na podporu výskumných pracovníkov v členských štátoch s nízkou výkonnosťou v oblasti výskumu a inovácií s cieľom učiť sa a rozvíjať excelentnosť a podporovať mobilitu výskumných pracovníkov medzi priemyslom a akademickou obcou; 38. berie na vedomie vytvorenie fóra EVP pre transformáciu na podporu členských štátov pri koordinácii a stanovovaní priorít pri vnútroštátnom financovaní a reformách v oblasti výskumu a inovácií; 39. poznamenáva, že mobilita talentov a príležitosti v oblasti výskumu a inovácie sa v jednotlivých členských štátoch značne líšia; je presvedčený, že Komisia a členské štáty by sa mali usilovať o obeh talentov ako o vyvážený kruhový pohyb výskumných pracovníkov, a tým riešiť problém „úniku mozgov“; domnieva sa, že dosiahnutie takejto rovnováhy si vyžaduje kroky na európskej úrovni prostredníctvom politických opatrení a nástrojov; 40. zdôrazňuje význam stimulačných programov na podporu mobility výskumných pracovníkov (ERASMUS+, akcie Marie Skłodowska-Curie, Európska rada pre výskum); v tejto súvislosti pripomína štúdiu o podporných opatreniach na návrat výskumných pracovníkov do Únie a do ich krajiny pôvodu v rámci Únie stanovenú v programe Horizont Európa, ktorá môže byť užitočným nástrojom na preukázanie potreby opatrení na podporu návratu výskumných pracovníkov; 41. vyzýva Komisiu, aby vypracovala ďalšie nástroje a opatrenia na dosiahnutie tohto cieľa, napríklad prostredníctvom centier EVP a iniciatívy ERA4You, opatrení zameraných na rozšírenie účasti a podporných nástrojov s cieľom navrhovať a vykonávať reformy vnútroštátnych systémov výskumu a inovácie, ako je nástroj politickej podpory programu Horizont;